Sjöunda umferð Haustmótsins fór fram í gærkvöldi og eru línur nú nokkuð farnar að skýrast . Til gamans má nefna að engin skák vannst á svart í a - og b-flokki , fjórum skákum af fimm lauk með jafntefli í a-flokki og allar fimm skákirnar unnust á hvítt í b-flokknum . Einu hreinu úrslitin í a-flokki komu í skák alþjóðlega meistarans , Guðmundar Kjartanssonar ( 2373 ) , og Daða Ómarssonar 2172 ) , sem var í öðru sæti fyrir umferðina . Viðureignin var athyglisverð í ljósi þess að þeir tveir berjast um titilinn , Skákmeistari Taflfélags Reykjavíkur , og einnig var spennandi að sjá hvort Guðmundur héldi áfram góðri siglingu sinni síðari hluta mótsins og tækist að leggja Daða , sem farið hefur mikinn að undanförnu . Í stuttu máli sagt átti Daði , sem hafði svart , nokkuð undir högg að sækja í skákinni og að lokum var komið út í endatafl þar sem riddari Guðmundar var mun sterkari en biskup þess fyrrnefnda . Því fór að Guðmundur sigraði nokkuð örugglega . Við þetta skaust Guðmundur upp í 4. sætið en hann hefur nú unnið tvær skákir í röð . Á meðan atti forystusauðurinn , Sverrir Þorgeirsson ( 2223 ) , kappi við nafna sinn og liðsfélaga , Sverri Örn Björnsson ( 2161 ) , sem var neðstur fyrir umferðina . Skákin var jöfn þar sem fá færi voru gefin og lauk henni með jafntefli eftir 50 leiki . Líkast til hefur Sverrir Örn átt einhverja vinningsmöguleika í endataflinu á þeim tímapunkti en mjög lítill tími var eftir hjá keppendunum og við þannig aðstæður er erfitt að vera að taka einhverja sénsa . Þar með jók Sverrir Þ. forystu sína um hálfan vinning og leiðir með 5,5 vinning en Daði kemur næstur með 4,5 vinning ásamt Fide meistaranum , Sigurbirni Björnssyni ( 2300 ) , sem gerði jafntefli við Guðmund Gíslason ( 2346 ) , eftir að hafa misst af vinningi um miðbik skákar . Sigurbjörn tefldi hvasst og fórnaði skiptamun fyrir mikla sókn og úr varð hin mesta skemmtun . Sverrir er því í kjörstöðu fyrir síðustu tvær umferðirnar en hann á erfiða andstæðinga eftir , stórmeistarann , Þröst Þórhallsson ( 2381 ) , og Sigurbjörn . Staðan á toppi b-flokks breyttist ekki þar sem efstu menn unnu sínar viðureignir . Stefán Bergsson ( 2102 ) fékk snemma betra tafl gegn Erni Leó Jóhannssyni ( 1960 ) og vann nokkuð örugglega . Ögmundur Kristinsson ( 2050 ) vann Kristján Örn Elíasson ( 1980 ) eftir að sá síðarnefndi hafði fórnað fullmörgum peðum fyrir litlar sem engar bætur . Þá lagði alþjóðlegi meistarinn , Sævar Bjarnason ( 2148 ) Magnús Magnússon ( 2046 ) . Stefán er því enn efstur með 6 vinninga , næstur kemur Ögmundur með 5,5 vinning og Sævar er þriðji með 4,5 vinning . Stefán telst sigurstranglegur þar sem hann er búinn að tefla við Ögmund og Sævar en þeir eiga hinsvegar eftir að tefla innbyrðis . Í c-flokki þurfti stigahæsti keppandinn , Siguringi Sigurjónsson ( 1944 ) , að hætta þátttöku og er þar með þriðji keppandinn sem hættir í mótinu . Slíkt setur alltaf leiðinlegan svip á mótin , sérstaklega þegar um lokaða flokka er að ræða , og setur aðra keppendur í vandræði . Þó ber að líta til þess að Haustmótið stendur yfir í langan tíma og þá getur alltaf komið eitthvað upp hjá keppendum . Ástæðurnar þurfa þó að vera góðar og gildar . Páll Sigurðsson ( 1884 ) fékk því frían vinning gegn Siguringa á meðan Atli Antonsson ( 1770 ) skaust upp í 3. sætið með sigri á Inga Tandra Traustasyni í furðulegri og hressilegri skák þar sem Atli var með mun betra mestalla skákina . Í lokin var Ingi hinsvegar kominn með mun betra tafl en lék illa af sér í tímahrakinu . Páll er með 6,5 vinning á toppnum , tveim vinningum meira en Ingi Tandri sem er annar með 4,5 vinning . Atli kemur næstur með 4 vinninga . Páll á því sigurinn næsta vísan . Í d-flokki hefur fækkað nokkuð á toppnum . Páll Andrason ( 1665 ) er enn efstur með 6 vinninga eftir frían vinning gegn Hjálmari Sigurvaldasyni ( 1360 ) sem er hættur keppni . Snorri Karlsson ( 1585 ) og Eiríkur Örn Brynjarsson ( 1650 ) fylgja honum eftir með 5 vinninga . Snorri vann Kristján Heiðar Pálsson ( 1477 ) nokkuð örugglega og Eiríkur sigraði Hrund Hauksdóttur ( 1588 ) eftir laglega sókn . Páll er sigurstranglegur enda hefur hann mætt bæði Snorra og Eiríki sem eiga eftir að tefla innbyrðis . Grímur Björn Kristinsson heldur enn forystunni í opna e-flokknum með fullu húsi en í gær vann hann hina ungu og efnilegu , Sóleyju Lind Pálsdóttur . Veronika Steinunn Magnúsdóttir er önnur með 6 vinninga og Rafnar Friðriksson er þriðji með 5 vinninga . Áttunda og næstsíðasta umferð fer fram á sunnudag og hefst kl. 14 . Allar nánari upplýsingar á heimasíðu mótsins .